कोतवाली थाने से 50 मीटर की दूरी पर 15 हजार की जेब काटी
चोरी के आरोप में एक गिरफ्तार
दौसा | 2015के आखिरी महीने में जिले में बढ़ती आपराधिक वारदातों ने लोगों का जीना हराम कर दिया। इन दिनों तो हालात यह हो गए कि लोग अपने आप को सुरक्षित महसूस नहीं कर रहे। आए दिन हो रही चोरी, लूट, हत्या जैसी वारदातों से लोगों की नींद हराम हो रही है। अब तो बदमाशों में पुलिस का भी भय नहीं रहा। एेसे ही बुधवार सुबह दिन दहाड़े रोडवेज बस स्टैंड पर एक व्यक्ति की 15 हजार रुपए की जेब कट गई। यह वारदात कोतवाली थाने से करीब 50 मीटर की दूरी पर हुई।
एएसआई गंगा बिशन ने बताया कि भांकरी निवासी घासीराम गुर्जर सुबह दौसा आया था। घासीराम गांव में दुकान करता है। सो वह दुकान के लिए फल सब्जी लेने आया था। घासीराम फल-सब्जी खरीदने के लिए रोडवेज बस स्टैंड पहुंचा। वहां एक टंकी पर पानी पीने के लिए रुका और फिर जेब संभाली तो 15 हजार रुपए गायब थे। बस स्टैंड पहुंचने तक घासीराम की जेब में 15 हजार रुपए थे। सूचना पर एएसआई गंगा बिशन मौके पर पहुंचे और वारदात के बारे में पीड़ित घासीराम से जानकारी ली। आस-पास के दुकानदारों से भी पूछताछ की, लेकिन जेब काटने वाले का सुराग नहीं मिला।
hin_Deva bho_Deva hin_Deva hin_Deva